บลจ.วรรณชี้โอกาสทยอยเก็บหุ้นฟันธงเงินนอกหนุนดัชนีปีนี้1,290
บลจ.วรรณ ชี้โอกาสซื้อหุ้น เชื่อเงินนอกไหลเข้าอีกมาก ดันหุ้นขึ้น แนะกองทุนดัชนีหุ้นปันผล ส่วนทองไม่เด่นปีนี้
11 เม.ย. 2555

บลจ.วรรณ ชี้โอกาสซื้อหุ้น เชื่อเงินนอกไหลเข้าอีกมาก ดันหุ้นขึ้น แนะกองทุนดัชนีหุ้นปันผล ส่วนทองไม่เด่นปีนี้
นายวิน อุดมรัชตวนิชย์ รองกรรมการผู้จัดการ บริษัทหลักทรัพย์จัดการกองทุนวรรณ (บลจ.วรรณ) กล่าวว่า ดัชนีหุ้นไทยที่ปรับตัวลงเป็นจังหวะเข้าซื้อ เนื่องจากสภาพคล่องของทั่วโลกยังมีอีกจำนวนมาก จึงคาดว่าจะไหลเข้าตลาดหุ้นเอเชียและหุ้นไทยต่อเนื่อง การปรับตัวลงของดัชนีจึงแค่ปรับฐานหลังจากขึ้นมากว่า 20% ตั้งแต่ต้นปี
“นักลงทุนรายย่อยที่พลาดโอกาสสามารถทยอยซื้อได้ รวมถึงกองทุนรวมหุ้นระยะยาว (LTF) โดยเชื่อว่าหุ้นจะไปต่อโดยมีเป้าหมายที่ 1,290 จุดในปีนี้ หากเทียบปัจจุบันยังให้ผลตอบแทนประมาณ 10% ส่วนดัชนีต่ำสุดมองที่ 1,080 จุด” นายวิน กล่าว
สำหรับปัจจัยพื้นฐานตลาดหุ้นไทยถือว่าแข็งแกร่ง โดยคาดว่ากำไรบริษัทจดทะเบียนในปีนี้จะเติบโต 17% ซึ่งสูงในระดับต้นๆ ของภูมิภาค เช่นเดียวกับอัตราผลตอบแทนต่อส่วนผู้ถือหุ้น (ROE) สูงประมาณ 20% และมีอัตราผลตอบแทนเงินปันผล 3.5% จึงทำให้เม็ดเงินลงทุนต่างชาติไหลเข้าหุ้นไทยต่อเนื่อง 
นอกจากนี้ สัดส่วนราคาต่อกำไรสุทธิ (พี/อี) ของตลาดหุ้นไทยที่ประมาณ 12.5 เท่า ยังถูกเมื่อเทียบกับตลาดในกลุ่มอาเซียน เช่น สิงคโปร์ พี/อี 14.5 เท่า มาเลเซีย 14 เท่า อินโดนีเซีย 15 เท่า และฟิลิปปินส์ 17 เท่า
นายวิน กล่าวว่า เศรษฐกิจไทยที่อยู่ในขาขึ้นในรอบนี้คาดว่าจะหนุนให้หุ้นไทยปรับตัวสูงสุดได้ที่ระดับ 1,450-1,480 จุด ในช่วงปลายปี 2556 เนื่องจากมองว่าเศรษฐกิจจะปรับตัวขึ้นสูงสุดในปี 2557 ดังนั้นโอกาสที่หุ้นไทยจะขึ้นสู่ระดับสูงสุดเดิมที่ประมาณ 1,700 จุด คงต้องรอเศรษฐกิจขาขึ้นในรอบหน้า
สำหรับกลุ่มหุ้นที่ยังน่าสนใจยังเป็นกลุ่มพาณิชย์ แม้ราคาขึ้นสูงมากแล้ว แต่รายได้ยังเติบโตสูงรวมถึงกลุ่มพัฒนาอสังหาริมทรัพย์ที่ราคาถูกในบางบริษัท อย่างไรก็ตาม หากนักลงทุนตัดสินใจไม่ถูกอาจลงทุนกองทุนประเภทดัชนี รวมทั้งฤดูจ่ายเงินปันผลในขณะนี้แนะนำกองทุนเปิดวรรณเอเอ็มหุ้นคุณค่าปันผล (1VALD) น่าจะให้ผลตอบแทนที่ดีในช่วง 1-3 เดือนข้างหน้า
สำหรับภาพรวมสินทรัพย์ที่น่าลงทุนในปีนี้มองว่าอันดับ 1.ตราสารหนี้เอเชีย 2.หุ้นเอเชีย 3.หุ้นสหรัฐ 4.น้ำมัน 5.ตราสารหนี้โลก และ 6.ทองคำ โดยมองว่าสินค้าโภคภัณฑ์ที่โดดเด่นในปีนี้คือ น้ำมัน โลหะอุตสาหกรรมและทองคำ ส่วนสินค้าเกษตรไม่น่าสนใจ 
“ทองคำในปีนี้ไม่โดดเด่นมองที่ 1,750-1,780 เหรียญสหรัฐต่อออนซ์ และแนวรับ 1,500 เหรียญสหรัฐ ซึ่งการลงทุนระยะสั้น เมื่อยังมองภาพเป็นขาลงนักลงทุนยังไม่ควรเข้ามาลงทุน” นายวิน กล่าว